
Mi a versenycsapatok mozgatórugója? A versenycsapatok motivációjának vizsgálata

Kulcsszavak: Motiváció; Versenycsapat; Öntevékenység; Motivációkutatás; Verseny
Kutatásomban a Műegyetemi versenycsapatokban tevékenykedő hallgatók motivációit vizsgálom.
A vizsgálat célja, hogy feltárja mi motiválja a hallgatókat, hogy a szabadidejüket önkéntesen egy versenyre való készüléssel töltsék. Kíváncsi vagyok arra, hogy hogyan lehet a csapattagokat hatékonyan motiválni és hosszú távon a csapatban tartani. A téma azért kifejezetten érdekes, mert sem pénzbeli sem tanulmányi előnyük nem származik a versenycsapatozó hallgatóknak közvetlenül ebből a tevékenységből, sőt sokszor kell áldozatokat is hozni. Ennek ellenére egy folyamatosan bővülő virágzó öntevékeny hallgatói tevékenykedésről beszélünk.
Dolgozatom első részében a motivációval kapcsolatos elméleti modelleket mutatom be. Ezt követően többféle kutatási módszerrel fogom vizsgálni a hallgatók motivációit, és azokat elemezni a szakirodalomban bemutatott elméletek alapján. Interjúkat végzek a versenycsapatokban különböző pozíciókat betöltő és be nem töltő hallgatókkal, valamint készítek egy online kérdőíves felmérést, mellyel nagyobb mintán tudom megvizsgálni a csapattagokat motiváló és demotiváló tényezőket, illetve a versenycsapatok közötti motivációs hasonlóságokat és különbségeket.
Az eredmények alapján javaslatot fogok tenni a versenycsapatoknak a tagok motiválásával és megtartásával kapcsolatban. Célom, hogy akár ezen dolgozat eredményeinek felhasználásával tovább fejlődhessen és gyarapodhasson az egyetemünkön működő versenycsapat közösség.



